ทองคำปิดพุ่งแรง/น้ำมันลด/หุ้นสหรัฐบวกเล็กน้อย
หุ้นดาวโจนส์ปิดบวก 15.53 จุด ด้าน ราคาน้ำมันลดลง 65 เซนต์ ขณะที่ทองคำพุ่ง 26.4 ดอลลาร์
14 ส.ค. 2564

ดัชนีเฉลี่ยอุตสาหกรรมดาวโจนส์ปิดที่ 35,515.38 จุด เพิ่มขึ้น 15.53 จุด หรือ +0.04%, ดัชนี เอสแอนด์พี 500 ปิดที่ 4,468.00 จุด เพิ่มขึ้น 7.17 จุด หรือ +0.16% และดัชนี แนสแดค ปิดที่ 14,822.90 จุด เพิ่มขึ้น 6.64 จุด หรือ +0.04%ดัชนีดาวโจนส์ตลาดหุ้นนิวยอร์กปิดบวกเมื่อวันที่ 13 ส.ค. โดยดัชนีดาวโจนส์ และ เอสแอนด์พี 500 ปิดตลาดที่ระดับสูงสุดเป็นประวัติการณ์ และปิดตลาดสัปดาห์นี้ปรับตัวขึ้นเป็นสัปดาห์ที่ 2 ติดต่อกัน หลังได้แรงหนุนจากการปรับตัวขึ้นของหุ้นวอลท์ ดิสนีย์ แต่ตลาดหุ้นนิวยอร์กปรับตัวขึ้นไม่มากนัก เนื่องจากถูกกดดันจากการเปิดเผยผลสำรวจดัชนีความเชื่อมั่นผู้บริโภคสหรัฐที่ลดลงเกินคาดหุ้นวอลท์ ดิสนีย์ ปรับตัวขึ้น 1% โดยมีส่วนช่วยหนุนดัชนีดาวโจนส์และ เอสแอนด์พี 500 ปิดบวก หลังดิสนีย์เปิดเผยผลกำไรสูงเกินคาด แต่อย่างไรก็ตาม ตลาดหุ้นนิวยอร์กปรับตัวขึ้นได้ไม่มากนัก หลังจากมหาวิทยาลัยมิชิแกนเปิดเผยผลสำรวจระบุว่า ดัชนีความเชื่อมั่นของผู้บริโภคสหรัฐร่วงลงสู่ระดับ 70.2 ในเดือนส.ค. ซึ่งเป็นระดับต่ำสุดนับตั้งแต่ปี 2554 จากระดับ 81.2 ในเดือนก.ค. และต่ำกว่าที่นักวิเคราะห์คาดการณ์ไว้ว่าอาจจะทรงตัวที่ระดับ 81.2 โดยการแพร่ระบาดอย่างรวดเร็วของไวรัสโควิด-19 สายพันธุ์เดลตาส่งผลกระทบต่อความเชื่อมั่นของผู้บริโภคสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือน ก.ย. ลดลง 65 เซนต์ หรือ 0.9% ปิดที่ 68.44 ดอลลาร์/บาร์เรล แต่ปรับตัวขึ้น 0.2% ในรอบสัปดาห์นี้ สัญญาน้ำมันดิบเบรนท์ (BRENT) ส่งมอบเดือนต.ค. ลดลง 72 เซนต์ หรือ 1% ปิดที่ 70.59 ดอลลาร์/บาร์เรล และปรับตัวลง 0.2% ในรอบสัปดาห์นี้ นักลงทุนกังวล การแพร่ระบาดของไวรัสโควิด-19 สายพันธุ์เดลตาจะส่งผลกระทบต่อความต้องการใช้น้ำมันราคาทองคำโคเม็กซ์งวดส่งมอบเดือนธ.ค. เพิ่มขึ้น 26.4 ดอลลาร์ หรือ 1.51% ปิดที่ 1,778.2 ดอลลาร์/ออนซ์ และปรับตัวขึ้นเกือบ 0.9% ในรอบสัปดาห์นี้ ได้แรงหนุนจากการเปิดเผยผลสำรวจดัชนีความเชื่อมั่นผู้บริโภคสหรัฐที่ลดลงเกินคาด ซึ่งกระตุ้นให้นักลงทุนเข้าซื้อสัญญาทองคำในฐานะแหล่งลงทุนที่ปลอดภัย